धार्मिक माहौल के लिए लोबान का धुआं और मंत्र, रील-टू-रियल में TV शो की शूटिंग
Mythological Show Shooting Process Explained मुंबई से 3 घंटे 27 मिनट की दूरी पर है उमरगाम। उमरगाम गुजरात के हिस्से में आता है। यहां के स्वास्तिक भूमि सेट पर इन दिनों टीवी शो शिव शक्ति की शूटिंग चल रही है
रामायण-महाभारत से लेकर देवों के देव महादेव तक, आपको कई पौराणिक कथाओं पर बने टीवी सीरियल्स याद होंगे। इनके भव्य सेट, कभी स्वर्ग, कभी धरती, कभी बड़े महल और कभी जंगल। कभी ना कभी आपने भी सोचा ही होगा कि आखिर ये सीरियल्स शूट कैसे और कहां होते हैं? इतने भव्य सेट्स को बनाने के लिए जगह कितनी लगती होगी?
आज रील टू रियल में छोटे पर्दे की इसी कहानी के बड़े सच को जानने के लिए हम मुंबई से दूर महाराष्ट्र-गुजरात के बॉर्डर पर उमरगाम पहुंचे। उमरगाम गुजरात की सीमा में है। यहां लगा है कलर्स चैनल पर आ रहे सीरियल शिव-शक्ति का सेट। डेढ़ एकड़ में फैले इस सेट पर एक ही छत के नीचे धरती, कैलाश, पाताल और स्वर्ग लोक के सेट हैं। माहौल को धार्मिक बनाने के लिए लोबान जलाई गई थी, जिससे पूरा सेट महक रहा था।
सेट पर मंत्र भी गूंज रहे हैं। जब हम पहुंचे तो वहां भगवान शिव और सती के विवाह का सीन शूट किया जा रहा था। राजा दक्ष के महल में फेरे हो रहे थे। सारे देवता, ऋषि, शिवगण आदि बने कलाकार दिखाई दे रहे थे। भगवान शिव और सती जिस हवन कुंड के सात फेरे ले रहे थे उसमें आग नहीं थी। वो आग बाद में VFX के जरिए जलाई जाएगी।
उमरगाम से मुंबई की दूरी कोई साढे तीन घंटे की है। रोज यहां एपिसोड शूट होते हैं, फिर दो लोग यहां से वीडियो फुटेज लेकर मुंबई जाते हैं। एक ट्रेन से और एक कार से ताकि मुंबई में ट्रैफिक ज्यादा हो तो भी कोई एक फुटेज समय पर एडिटिंग के लिए पहुंच जाए।
कुछ ऐसी दिलचस्प कहानी है टीवी सीरियल्स की शूटिंग की। आज की रील टू रियल की ये रिपोर्ट इसी सीरियल के सेट से...
क्रिएटिव डायरेक्टर का काम क्या होता है?
शो की कहानी मिलने के बाद उसको स्क्रैच से उठाकर पर्दे पर दिखाने तक की जिम्मेदारी क्रिएटिव डायरेक्टर की होती है। शो में लगने वाले VFX, म्यूजिक, सेट डिजाइनिंग, कास्ट और उनके कपड़े को शाॅर्ट लिस्ट करना, इन सब की जिम्मेदारी क्रिएटिव डायरेक्टर के पास होती है।
जब मैंने सिद्धार्थ तेवतिया से सेट पर बात की तो उन्होंने बताया कि मौजूदा समय में वो शिव शक्ति शो की शूटिंग कर रहे हैं। शिव शक्ति, उस भगवान की कहानी हैं जो सबसे बड़े भगवान हैं, मगर इमोशन के लेवल पर वो हम इंसानों जैसे हैं। शिवजी बहुत भोले हैं, वो हम इंसानों के इमोशंस से कनेक्ट कर सकते हैं। हमारा शो कुछ इसी कहानी पर आधारित है।
अब बात कहानी लिखने, सेट डिजाइनिंग और एडिटिंग के काम की -
शूटिंग से पहले शो की स्क्रिप्ट फाइनल करने में 8-10 महीने लगते हैं
शूटिंग शुरू होने से पहले हमारे प्रोडक्शन डिजाइनर ओमंग कुमार और प्रोड्यूसर सिद्धार्थ कुमार तिवारी के बीच बस एक ही बात होती थी कि हमारी ये दुनिया किसी भी तरह से बनावटी ना लगे। ऐसे शोज की शूटिंग शुरू होने से पहले तकरीबन 8-10 महीने लग जाते हैं। इसमें कहानी लिखने से लेकर शूटिंग से जुड़ी सभी चीजों की तैयारियां शामिल होती हैं।
माइथोलॉजी बेस्ड शो की कहानी कैसे फाइनल की जाती है?
सबसे पहले हमें उस भगवान को समझना पड़ता है, जिस पर कहानी बेस्ड होती है। भगवान की भावना को पूरी तरह समझने के बाद ही हम कहानी में काम करने के लिए पूर्ण रूप से तैयार हो पाते हैं।
उन्हें समझने का सिर्फ एक ही जरिया है और वो पुराण है। जैसे हम अभी शिव शक्ति पर शो कर रहे हैं, उसके लिए हमने शिव पुराण का सहारा लिया क्योंकि इसके जरिए हमें मूल कहानी और भावना समझने में मदद मिली। इसके साथ विष्णु पुराण, लिंग पुराण का भी सहारा लेते हैं, जिससे भगवान की दुनिया को करीब से देख पाते हैं। इन सबके अध्ययन के बाद ही हम कहानी लिखते हैं।
सेट बनाने में किन बातों का ध्यान रखना पड़ता है?
सिद्धार्थ ने कहा- हम जहां अभी खड़े हैं, ये राजा दक्ष का दरबार है। राजा दक्ष ब्रह्मजी के पुत्र थे और पूरे संसार के पहले राजा थे। इतने बड़े व्यक्ति का दरबार भी उन्हीं की तरह भव्य ही होगा। उनका दरबार दूसरे राजा के दरबार की तुलना में अधिक विशाल भी होगा। इस वजह से ऑडियंस को रियल फील कराने के लिए हमने इतना ग्रैंड सेट तैयार किया।
सेट बनाना या VFX शूट करना, दोनों में आसान कौन?
इस शो में अलग-अलग दुनिया दिखाई है- 
शूटिंग से लेकर एडिटिंग का काम कैसे होता है? 
टेलीविजन की दुनिया में सबसे बड़ा इश्यू होता है शो को टेलिकास्ट करना। हर दिन हमें एक नए शो का टेलिकास्ट करना पड़ता है। इसके साथ ही हम क्वालिटी पर भी कंप्रोमाइज नहीं कर सकते हैं। यही वजह है कि हमारे प्रोड्यूसर ने कह रखा है कि हम काम एडवांस में कर लें, लेकिन वो भी क्वालिटी को ध्यान में रख ही करें।
इस रेश्यो को मेंटेन करने के लिए हमारी पूरी टीम मेहनत करती है। एक्टर्स भी पूरी मेहनत के साथ अपना शाॅट कम रीटेक में कम्प्लीट करते हैं। डायरेक्टर से लेकर प्रोडक्शन टीम अपना काम कम समय में क्वालिटी को ध्यान में रखकर पूरा करती है।
शूटिंग के बाद एडिटिंग का काम मुंबई में होता है। यहां से फुटेज हम अपने प्रोडक्शन हाउस स्वास्तिक मुंबई भेजते हैं। ये पूरा प्रोसेस हर दिन का होता है।
एडिटिंग के लिए फुटेज पहुंचाने का सोर्स क्या होता है? 
हमारा सेट उमरगाम में हैं और प्रोडक्शन हाउस मुंबई में है। मुंबई के ट्रैफिक पर भी हम भरोसा नहीं कर सकते हैं। यही वजह है कि शूट होने के बाद यहां से दो लड़के फुटेज का चिप लेकर निकलते हैं। एक चिप को हम कार के जरिए भेजते हैं और दूसरे को हम ट्रेन से भेजते हैं। कोशिश यही रहती है कि दोनों में से कोई भी चिप टाइम पर एडिटिंग के लिए पहुंच ही जाए।
समय बचाने के लिए 2 की जगह 5 कैमरे का इस्तेमाल करते हैं
आज हम शिव और सती का विवाह शूट कर रहे हैं। शादी का मंडप लगा हुआ है। पूरा सेट हमने लाइट अप किया हुआ है। ऐसे शूट के लिए 2-3 कैमरे लगते हैं। कई बार हम टाइम बचाने के लिए 5 कैमरे का इस्तेमाल करते हैं। पैसे बढ़ जाते हैं, लेकिन वक्त बच पाता है।
एक्टर्स को पौराणिक दौर का एहसास कराने के लिए सेट पर श्लोक-मंत्र बजते हैं
पौराणिक दौर को पर्दे पर फिल्माना आसान नहीं है। उदाहरण के तौर पर उस वक्त धरती की शायद खुशबू बहुत अलग होती होगी। अब वह खुशबू हम स्क्रीन पर तो नहीं दिखा सकते इसलिए हम कलाकार के लिए ऐसा माहौल बनाते हैं ताकि वो उस दौर को महसूस कर सकें और वैसा ही एक्ट करें। इस कारण हम सेट पर लोबान जला कर रखते हैं। जिस वक्त डायलॉग नहीं चलता हम सेट पर मंत्र और श्लोक चलाते हैं। एक्टर्स उसे महसूस करते हैं और वहीं हम ऑडियंस तक पहुंचाने की कोशिश करते हैं।
कैलाश लोक की डिजाइनिंग कैसे की?
सबको पता है कि शिव जी की एक दुनिया थी। कैलाश पर उनका निवास स्थान था। पुराण की मदद से हमने ये जाना है कि उनके आसपास का माहौल कैसा था और वो कहां रहते थे। इन सब बातों पर विचार करने के लिए हमने कैलाश लोक को उसी हिसाब से बनाने की कोशिश की।
कैलाश लोक की सेट डिजाइनिंग के वक्त हमारी यही सोच थी कि उस दौर की भव्यता में कोई कमी ना रहे और ये बाकियों से बिल्कुल अलग हो। सेट पर हमने पत्थर और बर्फ के साथ जमे हुए पानी को भी दिखाने की कोशिश की है। इस सेट पर हमने पत्थर, सफेद बर्फ और नीले पानी का कॉम्बिनेशन तैयार किया।
शो से जुड़े लोगों की सुविधाओं की जिम्मेदारी किस पर?
ये सेट मुंबई से 3 घंटे की दूरी पर उमरगाम में है। शो से सभी जुड़े सभी लोगों के लिए शो की कंपनी स्वास्तिक ने सारी सुख-सुविधा दी। ट्रैवलिंग का भी पूरा मैनेजमेंट किया गया है। हालांकि हम में से ज्यादातर लोग यहीं रहते हैं क्योंकि शूटिंग हर रोज हो रही है। शो के एक्टर्स आते-जाते रहते हैं।
यहां शूट, रहना, खाना और फिर मुंबई लौटने की पूरी जिम्मेदारी भी प्रोडक्शन हाउस ही उठाता है। यहां उमरगाम में सेट के पास पूरी सोसाइटी है जिसमे कई सारे कमरे हैं, वहा पूरी टीम और एक्टर्स रहते हैं।
इस सेट की साइज इतनी बड़ी है कि जिसे मुंबई में बनाना आसान नहीं था। हम इसे सेट नहीं स्वास्तिक भूमि कहते हैं।